रांची. 24 वर्ष का सुधीर अपनी आठ दिन की बच्ची की जान बचाने के लिए घर की बकरियां बेच दी। कर्ज भी लिया। इलाज पर अब तक वे 18000 रुपए खर्च कर चुके हैं। बीपीएल परिवार की यह बच्ची घर में जन्म लेने के साथ ही बीमार हो गई थी। परिजनों ने आंगनबाड़ी सेविका को सूचना दी, लेकिन घंटों इंतजार करने के बाद भी जब कोई नहीं आया, तो बेसुध बीमार मां को घर में छोड़ बच्ची को लेकर सुधीर शहर निकल पड़ा। तीन अस्पतालों का चक्कर लगाया।
एक ने रेफर किया। दूसरे ने निजी की राह सुझाई। आखिरकार जन्म के आठ दिन बाद ही बच्ची को अपनी मां की गोद नसीब हो सकी। वह अभी भी मां का दूध नहीं पी पाती है। दूध के लिए नन्ही सी जान की नाक में पाइप लगी है। सुधीर बताता है कि डॉ. महनसरिया तो बच्ची को बेहतर इलाज के लिए नर्सिग होम में रखना चाहते थे, लेकिन इलाज के लिए उनके पास पैसे ही न थे, इसलिए हमने जबरन बच्ची की छुट्टी करा ली।
नहीं मिली एक भी सुविधा
राहे प्रखंड क्षेत्र के तापीडीह, होटलों गांव निवासी सुधीर का परिवार बीपीएल कार्ड धारी है। पिता मनरेगा में मजदूरी करते हैं। जेएसएसवाई के तहत गर्भवती महिला को अस्पताल तक लाने, ले जाने के लिए मुफ्त ममता वाहन, मां बच्चे का नि:शुल्क उपचार व डिस्चार्ज के समय 1400 रुपए देने की व्यवस्था है। लेकिन सुधीर की पत्नी केशववती (गर्भ के दौरान) को आंगनबाड़ी केंद्र ले जाकर सिर्फ दो इंजेक्शन लगाया गया। सुधीर ने पत्नी की बुंडू ले जाकर जांच कराई। इस पर 900 रुपए खर्च हुए। आंगनबाड़ी में केशववती के गर्भवती होने की सूचना थी, लेकिन आंगनबाड़ी सेविका उसका हालचाल तक पूछने भी नहीं आई।
सागर कोइरी ने सुनाई आपबीती
सुधीर के पिता सागर कोईरी बताते हैं कि 23 मई को डिलिवरी वाले दिन उन्होंने खुद जाकर आंगनबाड़ी सेविका को सूचना दी थी। लेकिन सेविका शाम में आई। बच्ची का जन्म दिन के 10.25 बजे ही हो चुका था। बच्ची को लेकर हम लोग शाम में पतरातू, सिल्ली के एक डॉक्टर के पास पहुंचे। डॉक्टर ने रांची ले जाने की सलाह दी। तड़के तीन बजे हम लोग रिम्स पहुंचे, जहां डॉक्टरों ने कहा कि कचहरी चौक से आगे गोपाल कांप्लेक्स में डॉ. महनसरिया के पास ले जाओ, नहीं तो बच्ची नहीं बचेगी। उसके बाद हमलोगों ने बच्ची को डॉ. महनसरिया के यहां भर्ती करा दिया।
कहां गलती हुई देखूंगा
॥हर हाल में मुफ्त उपचार होना चाहिए था। प्रसव पूर्व जांच से लेकर, डिलेवरी व जच्चा- बच्चा के उपचार तक एक पैसा नहीं लगना है। यदि कहीं भी ऐसा हो रहा है, तो इसमें स्वास्थ्य कर्मियों की गलती है। इस मामले में कहां गलती हुई, इसे देखूंगा। जो भी दोषी होगा, उसके खिलाफ सख्त कार्रवाई की जाएगी।
डॉ. प्रवीण चंदा, निदेशक प्रमुख, स्वास्थ्य विभाग
भर्ती लेना चाहिए था
॥बच्ची को यदि रिम्स ले जाया गया था, तो उसे हर हाल में वहां एडमिट किया जाना चाहिए था। पता नहीं ऐसा क्यों नहीं किया गया। राहे फिलहाल सोनाहातू से कंट्रोल हो रहा है। सोमवार को सोनाहातू के प्रभारी से इस विषय में जानकारी लूंगा।
डॉ. प्रदीप लिंडा, आरसीएच पदाधिकारी
गर्भवती को सड़क पर तड़पता छोड़ भाग निकला चालक
लक्ष्मी देवी। नौ माह की गर्भवती। रविवार की दोपहर मांडर मिशन के पास सड़क पर तड़पती रहीं, लेकिन चालक अरशद को ममता न आई। ममता वाहन का चालक अरशद उन्हें सड़क पर ही उतार कर भाग निकला। गर्भवती का सहरा बनीं उनकी मां। कभी मां के कंधों के सहारे उठतीं, कभी सड़क पर ही बैठती और लेटतीं हुई किसी तरह लक्ष्मी मांडर चौक तक पहुंचीं। लेकिन तब तक तकलीफ और बढ़ गई और वे सड़क पर लेट गईं। गर्भवती महिला की हालत देख आसपास के लोग जुट आए। स्थानीय निवासी रवि आचार्या से गर्भवती लक्ष्मी को रिम्स भेजवाया गया।
मुफ्त ऑपरेशन के लिए पहुंची थी चान्हो स्वास्थ्य केंद्र
मांडर चौक पर गर्भवती महिला को सड़क पर तड़पता देख लोगों ने उसकी मां से जानकारी ली। मां ने बताया, उनके पास फूटी कौड़ी नहीं है। वे अपनी गर्भवती बिटिया को लेकर मुफ्त ऑपरेशन के लिए चान्हो स्वास्थ्य केंद्र पहुंचीं, लेकिन वहां बेटी की गंभीर हालत को देखते हुए डॉक्टर ने रांची सदर अस्पताल रेफर कर दिया। जब लोगों को जानकारी मिली कि उनके पास पैसे नहीं हैं, तो आनन फानन में लोगों ने करीब एक हजार रुपए चंदा कर गर्भवती की मां का थमाया। साथ ही वाहन की व्यवस्था कर दोनों को रिम्स भेजा।
खराब हालत देख किया था रेफर : डॉ. जयराम
चान्हो स्वास्थ केंद्र में पदस्थापित चिकित्सा प्रभारी डॉ. जयराम शर्मा ने बताया कि बलथरवा के रहने वाली लक्ष्मी देवी को नौ महीने का गर्भ है। उनकी मां उसे लेकर अस्पताल पहुंची थीं। मरीज की हालत दयनीय थी। उन्हें ज्यादा रक्तस्राव हो रहा था। उनकी हालत ठीक न थी। इसलिए ममता वाहन से उसे तत्काल सदर अस्पताल पहुंचाने का निर्देश दिया था। लेकिन चालक उन्हें मांडर मिशन के पास उतार देगा, इसकी उम्मीद न थी।
25 किलोमीटर पहले ही छोड़ कर भागा
मरीज की दयनीय हालत देखकर चान्हो स्वास्थ्य केंद्र के चिकित्सा प्रभारी डॉ. जयराम शर्मा ने ममता वाहन का चालक अरशद को मां-बेटी को सदर अस्पताल ले जाने का निर्देश दिया, ताकि मरीज का इलाज जल्द हो सके। चालक मां-बेटी को वाहन में लेकर निकला, लेकिन रांची सदर अस्पताल से करीब 25 किलोमीटर पहले ही मांडर मिशन के पास दोनों से बेरुखी से पेश आते हुए वाहन से उतार कर भाग निकला।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva